Predkladacia správa

Návrh zákona o dani z motorových vozidiel a o zmene a doplnení niektorých zákonov sa predkladá ako iniciatívny návrh mimo Plánu legislatívnych úloh vlády SR na rok 2014.
Daň z motorových vozidiel je v súčasnosti zaradená medzi fakultatívne miestne dane upravené zákonom č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších predpisov. Podľa zásad schválenej fiškálnej decentralizácie je daň z motorových vozidiel jediným originálnym daňovým príjmom vyšších územných celkov, ktoré môžu rozhodnúť o zavedení tejto dane na území samosprávneho kraja a ak ju zavedú, tak rozhodujú aj o sadzbách dane a oslobodeniach alebo zníženiach tejto dane. Dani z motorových vozidiel podliehajú vozidlá príslušnej kategórie, ktoré sú evidované v Slovenskej republike a používajú sa na podnikanie alebo na činnosti, z ktorých príjem podlieha dani z príjmov. Správu tejto dane vykonávajú daňové úrady miestne príslušné podľa miesta evidencie motorového vozidla. Daňové úrady vybranú sumu dane odvádzajú mesačne príslušnému vyššiemu územnému celku. 
Cieľom predmetného návrhu zákona je odstránenie disproporcií, ktoré vznikajú pri aplikácii ustanovení citovaného zákona o miestnych daniach vo vzťahu k zdaňovaniu motorových vozidiel. Predovšetkým zo strany podnikateľov podliehali kritike postupy jednotlivých vyšších územných celkov pri určovaní sadzieb dane a úľav na dani. V tejto súvislosti poukazovali najmä na neprimerane vysoké sadzby dane v porovnaní s okolitými krajinami a nepatrné zohľadnenie alebo aj nezohľadnenie ekologickejších vozidiel pri ich zdanení. Aj samotné nerovnaké pravidlá zdaňovania vozidiel v rámci Slovenskej republiky vytvárali následne nerovnaké ekonomické podmienky podnikania v jednotlivých samosprávnych krajoch, čo utlmovalo záujem podnikateľov na rozvoji podnikania, na nové investície do ekologických vozidiel a v konečnom dôsledku obmedzovalo zdravú ekonomickú súťaživosť. Podnikatelia často hľadali možnosti, ako sa vyhnúť vyššiemu zdaneniu napríklad preregistrovaním vozidiel do iného samosprávneho kraja s nižšími sadzbami alebo vyššími úľavami na dani. 
Poznatky z uplatňovania účinného zákona v praxi potvrdili, že konkrétny prístup samosprávnych orgánov a využitie zákonného oprávnenia pri určovaní sadzieb dane a úľav z dane neboli vždy v súlade so zámerom deklarovaným v zásadách fiškálnej decentralizácie. V záujme odstránenia nežiaducich deformácií pri zdaňovaní motorových vozidiel sa pristúpilo k zásadnej zmene, a to k vyňatiu dane z motorových vozidiel z fakultatívnych miestnych daní v kompetencii vyšších územných celkov a k vypracovaniu nového zákona, ktorým sa upraví samostatne len daná oblasť zdaňovania z úrovne štátu.   
V predkladanom návrhu nového zákona sú premietnuté základné princípy zdaňovania motorových vozidiel upravované zákonom č. 582/2004 Z. z. v znení neskorších predpisov ako je predmet dane, daňovník, zdaňovacie obdobie, platenie dane a preddavkov na daň, podávanie daňového priznania, výkon správy dane daňovými úradmi. Mení sa rozpočtové určenie tejto dane, ktorá bude plynúť do štátneho rozpočtu a v príjmoch vyšších územných celkov bude kompenzovaná úpravou podielu na dani z príjmov fyzických osôb. Sadzby dane a úľavy z dane najmä pre ekologické vozidlá sa uvedú priamo v zákone. 
V navrhovanom článku III sa novelizuje zákon č. 582/2004 Z. z. v znení neskorších predpisov a vypúšťajú sa ustanovenia, ktoré sa týkali dane z motorových vozidiel. V tejto súvislosti sa novelizujú aj zákon č. 564/2004 Z. z. o rozpočtovom určení výnosu dane z príjmov územnej samospráve a o zmene a doplnení niektorých zákonov v článku II a zákon č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov v znení neskorších predpisov v článku IV. V záujme legislatívnej čistoty sa súčasne v článku V novelizuje daňový poriadok.
Navrhuje sa, aby zákon nadobudol účinnosť 1. januára 2015, tým by bola nová právna úprava účinná pre zdaňovacie obdobie roku 2015. 
Návrh zákona sa nepredkladá do vnútrokomunitárneho pripomienkového konania. 
Návrh zákona bol predmetom medzirezortného pripomienkového konania. Z celkového počtu 152 pripomienok bolo 63 zásadných. Vyhodnotenie medzirezortného pripomienkového konania je súčasťou predkladaného materiálu. Hromadná pripomienka verejnosti nebola uplatnená. Materiál sa predkladá bez rozporov s ústrednými orgánmi štátnej správy.
Predložený návrh zákona pozitívne aj negatívne ovplyvní podnikateľské prostredie, má pozitívny vplyv na príjmy VÚC a negatívny vplyv na štátny rozpočet, pozitívny vplyv na životné prostredie, nemá vplyv na informatizáciu spoločnosti a ani sociálne vplyvy. 
Návrh zákona je v súlade s Ústavou SR, ústavnými zákonmi a medzinárodnými zmluvami, ktorými je Slovenská republika viazaná.